คปภ.นำร่องตรวจสุขภาพประกัน
เดินสายเปิดฐานะการเงินบริษัทก่อนให้ตั้งสำรองกองทุนก.ย.นี้
21 ส.ค. 2554

เดินสายเปิดฐานะการเงินบริษัทก่อนให้ตั้งสำรองกองทุนก.ย.นี้
คปภ.ออกเดินสายตรวจฐานะการเงินบริษัทประกันภัยก่อนตั้งสำรองเงินกองทุนตามเกณฑ์ใหม่ ก.ย.นี้
นายสรศักดิ์ ทันตสุวรรณ รองเลขาธิการด้านตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.ออกตรวจสอบการดำรงเงินกองทุนตามกฎหมายของ 3 บริษัทประกันขนาดใหญ่แล้ว เพื่อดูเรื่องความเสี่ยงทางธุรกิจของบริษัทที่จะต้องปรับปรุง 
ทั้งนี้ 3 บริษัทที่ คปภ.ออกไปตรวจสอบแล้วคือ บริษัท กรุงเทพประกันภัย บริษัท วิริยะประกันภัย บริษัท ไทยพาณิชย์นิวยอร์คไลฟ์ โดยได้แนะนำทั้ง 3 บริษัทไปให้แก้ไขในจุดอ่อนบางเรื่อง 
การตรวจสอบดังกล่าวเป็นการดำเนินการตามเกณฑ์ความเสี่ยงในการทำธุรกิจตามแนวทางการดำรงเงินกองทุนตามประเภทความเสี่ยง หรืออาร์บีซี ที่ คปภ.จะเริ่มนำมาบังคับใช้กับบริษัทประกันภัยภายในเดือน ก.ย.นี้ 
มาตรฐานการตรวจสอบ คปภ.จะบริษัทนำร่องตรวจฐานะการเงิน และความเสี่ยงในการทำธุรกิจตามแนวทางการดำรงเงินกองทุนตามประเภทความเสี่ยงหรืออาร์บีซี ของบริษัทกรุงเทพประกันภัย บริษัทวิริยะประกันภัย บริษัทไทยพาณิชย์นิวยอร์คไลฟ์ ดูความเสี่ยงด้านการรับประกันภัย ความเสี่ยงด้านกลยุทธ์การทำธุรกิจ ความเสี่ยงด้านการตลาด ความเสี่ยงด้านความน่าเชื่อถือ ความเสี่ยงด้านการปฏิบัติงาน ความเสี่ยงด้านการลงทุน การชำระหนี้ ธรรมาภิบาล เพื่อใช้เป็นมาตรฐานอ้างอิงในการไปตรวจบริษัทประกันภัยอื่นๆ
“เพื่อดูว่า ขนาดบริษัทใหญ่ที่มีความแข็งแกร่งเป็นทุนเดิมอยู่แล้ว ยังมีจุดอ่อนด้านใดหรือไม่ เพื่อจะได้ใช้เป็นเกณฑ์ในการตรวจบริษัทประกันภัยขนาดกลางและเล็กต่อไป”นายสรศักดิ์ กล่าว
นายสรศักดิ์ กล่าวว่า ทาง คปภ. จะทำการจัดกลุ่มบริษัทประกันภัยออกเป็นขนาดใหญ่ ขนาดกลาง และขนาดเล็ก ซึ่งจะใช้เครื่องมือริสแมทริกซ์ เพื่อดูความสามารถในการรองรับความเสี่ยงในแต่ละประเภทของแต่ละบริษัท โดยจะลดจำนวนความเสี่ยงลง ไม่ใช้เหมือนบริษัทขนาดใหญ่ เช่น จะดูฐานะการเงิน ผลการดำเนินงาน การชำระหนี้ การลงทุน เสร็จแล้วนำมาคำนวณเพื่อจัดเข้ากลุ่ม 
“หากพบว่าเขามีจุดอ่อนตรงไหน เราจะได้เห็นทันทีและให้แก้ไขก่อนเกณฑ์เพื่อที่ว่าเมื่อถึงเวลาดำรงเงินกองทุนตามประเภทความเสี่ยง หรือ อาร์บีซีจะมีผลบังคับใช้” นายสรศักดิ์ กล่าว
นายสรศักดิ์ กล่าวว่า จะเร่งจัดกลุ่มให้เรียบร้อยให้เร็วที่สุด เพื่อที่จะได้ทำการออกตรวจและให้คำแนะนำว่าแต่ละบริษัทมีข้อบกพร่องอะไร และกำหนดมาตรฐานแทรกแซงตามขนาดของบริษัทต่อไป
นายกฤตวิทย์ ศรีพสุธา กรรมการรองกรรมการผู้จัดการ บริษัท วิริยะประกันภัย กล่าวว่า เจ้าหน้าที่ คปภ.ได้เข้าทำการตรวจสอบความเสี่ยงตามแนวทางกำกับแบบใหม่ตั้งแต่วันที่ 6 พ.ค.-10 มิ.ย. ซึ่งเสร็จสิ้นไปแล้ว ทำให้ทราบว่าควรจะปรับปรุงเรื่องอะไร ในส่วนของเงินกองทุนไม่มีปัญหา บริษัทมีเงินกองทุน 4,000-5,000 ล้านบาท การตั้งสำรองสินไหมมีเพียงพอ การลงทุนส่วนใหญ่เป็นการลงทุนระยะยาวที่มีเงินปันผล 
สำหรับที่ต้องปรับปรุงคือความเสี่ยงด้านการตลาด ซึ่งจะต้องเพิ่มขยายฐานลูกค้านันมอเตอร์ หรือลูกค้าที่ไม่ใช่ประกันรถยนต์เพิ่มขึ้น
“ต้องยอมรับว่า ไม่มีบริษัทไหนที่ไม่มีข้อบกพร่อง แต่สิ่งที่บกพร่องไม่ได้เป็นอันตราย เมื่อปรับปรุงแล้วจะทำให้เข้มแข็งขึ้น”นายกฤตวิทย์ กล่าว